《赠方西樵》
明代·王渐逵

西周圮王迹，吾道嗟沦幽。管晏自成书，桓文复攘脩。

至今功利波，浸润不可收。达士耀以夸，愚者窃其流。

寥寥二千载，世儒事搜求。未探东鲁津，已陟齐晋丘。

迷锢既已深，和扁无良谋。燕石自珍媚，但见识者羞。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。